รัฐบาลเร่งจ่ายค่าชดเชยความเสียหายอุทกภัยจังหวัดกาฬสินธุ์ ร้องขอผู้ได้รับความเสียหายให้ข้อมูลเจ้าหน้าที่
จังหวัดกาฬสินธุ์เสนอแผนงานโครงการเพื่อแก้ปัญหาน้ำท่วมในพื้นที่อย่างยั่งยืนต่อรองนายกรัฐมนตรี 4 โครงการเป็นเงิน 735 ล้านบาท


 วันนี้ (17 ส.ค.2560) พลเรือเอก ณรงค์ พิพัฒนาศัย รองนายกรัฐมนตรี รับฟังสรุปสถานการณ์และการแก้ไขปัญหาน้ำท่วมที่จังหวัดกาฬสินธุ์ ที่วัดบ้านโนศิลาเลิง อำเภอฆ้องชัย จังหวัดกาฬสินธุ์ โดยนายสุวิทย์ คำดี ผู้ว่าราชการจังหวัดกาฬสินธุ์ ได้สรุปสถานการณ์น้ำท่วมในพื้นที่ว่า จังหวัดกาฬสินธุ์ได้รับผลกระทบจากอิทธิพลของพายุตาลัสและเซินกา  เกิดน้ำท่วมในพื้นที่ทั้ง 18 อำเภอ ขณะนี้สถานการณ์น้ำท่วมคลี่คลายเข้าสู่ภาวะปกติแล้ว เหลือเพียง 5 อำเภอที่ยังมีน้ำท่วมในพื้นที่ ได้แก่ อำเภอเมือง ยางตลาด กมลาไสย ฆ้องชัยและอำเภอร่องคำ ซึ่งเป็นพื้นที่รับน้ำจากการระบายน้ำของเขื่อนลำปาว ผ่านทางลำน้ำปาวและลำน้ำพาน ก่อนไหลลงน้ำชีที่อำเภอฆ้องชัย ในภาพรวมความเสียหายจากสถานการณ์น้ำท่วมในพื้นที่ครั้งนี้ มีพื้นที่ทางการเกษตรเสียหายจำนวน 3 แสนกว่าไร่ ทั้งนี้ตั้งแต่วันที่ 21-30 สิงหาคมเป็นต้นไป เขื่อนลำปาวจะลดการระบายน้ำจากเขื่อน จากวันละ 30 ล้านลูกบาศก์เมตรต่อวัน เหลือวันละ 15 ล้านลูกบาศก์เมตรต่อวัน ถ้าหากไม่มีปัจจัยที่ทำให้น้ำเข้าเขื่อนมากเกินไป ซึ่งจะทำให้พื้นที่5 อำเภอดังกล่าวที่ถูกน้ำท่วม ระดับน้ำก็จะลดลงตามไปด้วย 


 โอกาสนี้ พลเรือเอกณรงค์ พิพัฒนาศัย รองนายกรัฐมนตรี ได้มอบยาสามัญประจำบ้านและถุงยังชีพแก่ราษฎรตำบลโนนศิลาเลิง ที่ประสบภัยน้ำท่วม พร้อมกล่าวว่ารัฐบาลมีความห่วงใยผู้ประสบภัยน้ำท่วมทุกคน ได้กำชับให้จังหวัดดูแลช่วยเหลือผู้ประสบภัยอย่างต่อเนื่อง ส่วนการแก้ปัญหาน้ำท่วมในระยะยาว รัฐบาลมีคณะกรรมการบริหารจัดการน้ำแห่งชาติ ที่จะวางแผนแก้ไขปัญหาอย่างเป็นระบบ


 จากนั้น พลเรือเอก ณรงค์ พิพัฒนาศัย รองนายกรัฐมนตรี ได้ตรวจพื้นที่สร้างเขื่อนป้องกันตลิ่งริมแม่น้ำชี ที่วัดบ้านท่าเยี่ยม อำเภอฆ้องชัย พร้อมรับฟังสรุปสถานการณ์และแนวทางการแก้ปัญหาน้ำชีทะลักเข้ามาในพื้นที่อำเภอฆ้องชัย ซึ่งจังหวัดกาฬสินธุ์ ได้เสนอแผนงานโครงการเพื่อแก้ปัญหาน้ำท่วมในพื้นที่อำเภอฆ้องชัยและพื้นที่อื่นๆ จำนวน 4 โครงการ ใช้งบประมาณเป็นเงิน 735 ล้านบาท ได้แก่ โครงการสร้างพนังกั้นน้ำชี ถนนทางหลวงชนบทที่บ้านสีถาน ในเขตอำเภอฆ้องชัย โครงการก่อสร้างเขื่อนป้องกันตลิ่งริมลำน้ำชี วัดลำชีศรีวนาราม บ้านวังยาง ตำบลลำชี ความยาว 320 เมตร ในเขตอำเภอฆ้องชัยเช่นกัน โครงการปรับปรุงพนังกั้นน้ำ ถึงลำปาวหลง และโครงการก่อสร้างระบบป้องกันน้ำท่วมพื้นที่ชุมชนในเขตเทศบาลเมืองกาฬสินธุ์


 พลเรือเอก ณรงค์ พิพัฒนาศัย รองนายกรัฐมนตรี กล่าวว่า รัฐบาลจะเร่งรัดการชดเชยค่าเสียหายจากกอุทกภัยครั้งนี้ โดยขอให้ผู้ที่ได้รับความเสียหายให้รีบให้ข้อมูลแก่เจ้าหน้าที่ที่เข้าไปสำรวจ ส่วนการจัดสรรงบประมาณที่จังหวัดร้องขอ ก็จะได้กำชับให้หน่วยงานที่ร้องขอใช้งบประมาณที่มีอยู่หรือใช้งบประมาณกลุ่มจังหวัดมาการดำเนินการต่อไป 

สำนักงานประชาสัมพันธ์จังหวัดกาฬสินธุ์